|  |  |  |
| --- | --- | --- |
|  |  | PATVIRTINTALietuvos Respublikos švietimo ir mokslo ministro 2015 m. sausio 27 d.įsakymu Nr. V-48 |

**REKOMENDACIJOS DĖL MENINIO FORMALŲJĮ ŠVIETIMĄ PAPILDANČIO**

**UGDYMO** **PROGRAMŲ RENGIMO IR ĮGYVENDINIMO**

**I SKYRIUS**

**BENDROSIOS NUOSTATOS**

1. Rekomendacijos dėl meninio formalųjį švietimą papildančio ugdymo programų rengimo ir įgyvendinimo (toliau – rekomendacijos) skirtos apibrėžti meninio formalųjį švietimą papildančio ugdymo programų (toliau – Programų) paskirtį, tikslą, uždavinius, rengimo principus, rekomenduojamas programas ir jų sandarą, turinį, įgyvendinimą ir mokinių pažangos vertinimą.

2. Rekomendacijomis siekiama formalųjį švietimą papildančio ugdymo kokybės, vienodos Programų sampratos ir programų dermės švietimo sistemoje.

3. Savivaldybės, mokyklos, atsižvelgdamos į šias rekomendacijas ir į mokinių poreikius, gebėjimus ir savo galimybes, formuoja  mokyklos lygmens programos turinį, planuoja jų įgyvendinimo procesą ir priemones.

 4. Rekomendacijose vartojamos sąvokos atitinka Lietuvos Respublikos švietimo įstatyme apibrėžtas sąvokas.

**II SKYRIUS**

**PROGRAMŲ PASKIRTIS, TIKSLAS, UŽDAVINIAI IR RENGIMO PRINCIPAI**

5. Programų paskirtis – sudaryti palankias sąlygas sistemiškai plėtoti pagal bendrojo ugdymo programas besimokančių vaikų ir jaunimo iki 19 metų (specialiųjų poreikių – iki 21 metų) muzikos, dailės, šokio ar teatro kompetencijas.

6. Programų tikslas – nuosekliai ir sistemingai ugdyti mokinių prigimtinius meninius gebėjimus ir asmenines galias, suteikti muzikos, dailės, šokio ar teatro ir bendrųjų kompetencijų, kurių reikia produktyviam dalyvavimui šiuolaikiniame kultūriniame gyvenime ir pasirenkant profesiją.

7. Programų uždaviniai:

7.1. plėtoti mokinių gebėjimus, kūrybiškumą, muzikos, dailės, šokio ar teatro raiškos įgūdžius;

7.2. ugdyti mokymuisi visą gyvenimą reikalingas dalykines ir bendrąsias kompetencijas – žinių, gebėjimų ir nuostatų visumą, priartinant programos turinį prie gyvenimo aktualijų;

7.3. užtikrinti galimybę mokiniui, atsižvelgiant į jo poreikius, iš dalies pasirinkti programos turinį.

 8. Programų rengimo principai:

8.1. individualizavimo – orientuojamasi į mokinį, jo pasiekimus ir mokymosi ypatumus, individualią gabumų raidą;

8.2. šiuolaikiškumo ir dermės – derinamos tradicijos ir ugdymo naujovės;

8.3. kūrybingumo ir iniciatyvumo – ugdomas mokinių kūrybinis mąstymas, atsakomybės už savo mokymąsi prisiėmimas, taip pat meninės raiškos pasiekimų pristatymo visuomenei gebėjimai.

**III SKYRIUS**

**REKOMENDUOJAMOS PROGRAMOS, JŲ SANDARA IR ĮGYVENDINIMAS**

9. Programų turinys orientuojamas į mokinio amžių atitinkančių ir visuomenės kaitą atliepiančių kompetencijų ugdymą. Ugdymo turinys konkretinamas, išskiriant kiekvienos Programos ugdymo turinio dalykus.

 10. Mokykloms rekomenduojamos šios Programos:

10.1. pradinio muzikinio formalųjį švietimą papildančio ugdymo programa (1 priedas);

10.2. pagrindinio muzikinio formalųjį švietimą papildančio ugdymo programa (2 priedas);

10.3. pradinio dailės formalųjį švietimą papildančio ugdymo programa (3 priedas);

10.4. pagrindinio dailės formalųjį švietimą papildančio ugdymo programa (4 priedas);

10.5. pradinio šokio formalųjį švietimą papildančio ugdymo programa (5 priedas);

10.6. pagrindinio šokio formalųjį švietimą papildančio ugdymo programa (6 priedas).

10.7. pradinio teatrinio formalųjį švietimą papildančio ugdymo programa (7 priedas);

10.8. pagrindinio teatrinio formalųjį švietimą papildančio ugdymo programa (8 priedas).

 11. Tos pačios krypties Programos yra tarpusavyje susijusios, ir viena kitą papildo.

 12. Pagrindinio muzikinio, šokio, teatrinio formalųjį švietimą papildančio ugdymo programą mokykloje siūloma įgyvendinti, kai mokykloje įgyvendinama pradinio tos pačios krypties formalųjį švietimą papildančio ugdymo programa. Pagrindinio dailės formalųjį švietimą papildančio ugdymo programą siūloma įgyvendinti, kai mokykloje yra pradinio dailės formalųjį švietimą papildančio ugdymo programa arba kita dailės neformaliojo vaikų švietimo programa.

13. Programas sudaro branduolio dalykai ir pasirenkamieji dalykai. Branduolio dalykuose numatytas ugdymo turinys glaudžiai siejasi tarpusavyje ir su pasirenkamaisiais dalykais.

 14. Branduolio dalykai yra privalomi, pasirenkamieji dalykai, kuriuos, atsižvelgdama į mokinių poreikius ir mokyklos galimybes, siūlo mokykla – neprivalomi.

 15. Branduolio ir pasirenkamiesiems dalykams skiriamos valandos numatomos mokyklos ugdymo plane.

 16. Mokiniui pabaigus pradinio muzikos, dailės, šokio ar teatro formalųjį švietimą papildančio ugdymo programą ir įvertinus jo mokymosi pažangą, mokykla sprendžia dėl jo galimybių tęsti ugdymąsi pagal atitinkamą pagrindinio formalųjį švietimą papildančio ugdymo programą.

 17. Ugdymo procesas organizuojamas, atsižvelgiant į mokinių amžiaus raidos ypatumus, asmeninius gebėjimus ir poreikius.

18. Atsižvelgiant į mokinio mokymosi pasiekimus ir gebėjimus, gali būti koreguojama ugdymosi pagal jo pasirinktą Programą trukmė ir ugdymo turinys.

 19. Programai įgyvendinti sudaromos mokinių ugdymo grupės, ugdymas organizuojamas grupėje. Atskiriems dalykams mokyti grupės gali būti dalijamos į pogrupius arba vaikas ugdomas individualiai. Prireikus gali būti sudaromos mobilios mokinių ugdymosi grupės.

20. Visos programos, atsižvelgiant į turimas lėšas ir kitas mokyklos galimybes, gali būti įgyvendinamos ir kūrybinių stovyklų, plenerų, projektų, konkursų, pažintinės-edukacinės veiklos ir pan. metu.

**IV SKYRIUS**

**MOKINIŲ PAŽANGOS IR PASIEKIMŲ VERTINIMAS**

21. Pasiekimų ir pažangos vertinimas yra grindžiamas individualios pažangos vertinimo principu, lyginami mokinio pasiekimai su ankstesniaisiais.

22. Mokinių ugdymo pažangai vertinti rekomenduojama taikyti ir derinti šiuos vertinimo metodus: formuojamąjį, diagnostinį ir apibendrinamąjį. Vertinimo rezultatų fiksavimo būdą ar skalę (aprašomasis vertinimas, penkiabalė, dešimtbalė skalė ar kt.), mokinių pasiekimų ir pažangos vertinimo fiksavimo formą pasirenka pati mokykla.

23. Vaikui mokantis pagal pradinio muzikos, dailės, šokio ar teatro formalųjį švietimą papildančio ugdymo programas nerekomenduojama taikyti vertinimo pažymiais sistemos.

24. Formuojamasis vertinimas atliekamas žodžiu, komentaru nuolat, bendradarbiaujant mokiniui ir mokytojui ir nesiejamas su pažymiu, siekiama pastiprinti daromą pažangą, numatyti perspektyvą, skatinti mokinį analizuoti savo pasiekimus ir kelti meninio ugdymosi motyvaciją.

25. Diagnostinis vertinimas taikomas, siekiant išsiaiškinti mokinio tam tikro ugdymosi laikotarpio pasiekimus ir pažangą. Vertinami mokinių ugdymo pasiekimai, kūrybinis rezultatas pagal mokyklos nustatytą tvarką ir kriterijus.

26. Apibendrinamasis vertinimas taikomas baigus ugdymo metus (pusmetį) ir (arba) visą programą.

27. Rekomenduojama taikyti kaupiamojo vertinimo tipą, kai, orientuojantis į ugdymo(si) laikotarpio pradžioje numatytus ugdymo(si) tikslus, apibendrinami diagnostinio vertinimo rezultatui, mokinio pasirengimas ugdomajai veiklai, aktyvumas, reflektavimas, savarankiškumas, dalyvavimas renginiuose, projektuose ir pan.

28. Gali būti taikoma įgytų gebėjimų patikrinimo forma (koncertai, parodos, peržiūros, įskaitos, egzaminai ir kt.) pagal mokyklos nustatytą tvarką ir kriterijus.

29. Asmeniui, baigusiam Programą, išduodamas pažymėjimas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_